‘স্টাফ লেখক’ সবাইকে ছাঁটাই করল ন্যাশনাল জিওগ্রাফিক
শতবর্ষেরও বেশি সময় ধরে বিশ্ব প্রকৃতির খবর তুলে ধরা হলুদ ফ্রেমের আইকনিক সাময়িকী ন্যাশনাল জিওগ্রাফিক তাদের সবশেষে স্টাফ লেখকদেরও এই সপ্তাহে ছাঁটাই করেছে।চাকরিচ্যুত বেশ কয়েকজন কর্মীর বরাতে সিএনএন এই খবর জানিয়ে বলেছে, সবশেষ ছাঁটাইয়ের বেলায় ঠিক কতজনকে বাদ দেওয়া হয়েছে, তা স্পষ্ট নয়।ছাঁটাই হওয়া বিভিন্ন জনের টুইটের বরাতে ওয়াশিংটন পোস্ট জানিয়েছে, এই দফায় ১৯ জন লেখক চাকরি হারালেন। ছাঁটাই হওয়া কর্মীরা খবরটি মঙ্গলবার টুইটারে প্রচার করতে থাকেন। আরও অনেক কর্মী বুধবার তাদের ছাঁটাইয়ের খবর দেন।বিজ্ঞান লেখক মাইকেল গ্রেশকো টুইটে লেখেন, “ন্যাশনাল জিওগ্রাফিকে আজ আমার শেষ দিন। ম্যাগাজিনটি এর স্টাফ লেখকদের সরিয়ে দিচ্ছে।”এই বছরে মূল কোম্পানি ওয়াল্ট ডিজনির বিভিন্ন বিভাগের হাজারো কর্মীকে ছাঁটাইয়ের পরই ন্যাশনাল জিওগ্রাফিকে এই পদক্ষেপ নেওয়া হল।২০২২ সালের শেষে ন্যাশনাল জিওগ্রাফিকের গ্রাহক সংখ্যা ছিল ১৭ লাখেরও বেশি। এখনও প্রতি মাসে সাময়িকী নতুন সংখ্যা প্রকাশ হবে বলে ন্যাশনাল জিওগ্রাফিকের এক মুখপাত্র সিএনএনকে জানিয়েছেন।
ওয়াশিংটন পোস্ট লিখেছে, এই ছাঁটাইয়ের প্রভাব ন্যাশনাল জিওগ্রাফিকের আলোকচিত্রীদের উপরও পড়তে পারে, যারা কি না প্রকৃতির অসাধারণ ছবি তুলে এই সাময়িকীকে অনন্য উচ্চতায় নিয়ে গেছেন।যুক্তরাজ্যের দৈনিক গার্ডিয়ান জানিয়েছে, ২০১৫ সালের পর থেকে মালিকানায় কিছু পরিবর্তন আসার পর খরচ কমাতে সাময়িকীতে এটা দ্বিতীয় দফায় বড় ছাঁটাই। এর আগে গত সেপ্টেম্বরে জ্যেষ্ঠ ছয়জন সম্পাদককে ছাঁটাই করা হয়েছিল।ওয়াশিংটন পোস্টের প্রতিবেদনে বলা হয়, ন্যাশনাল জিওগ্রাফিক স্থায়ী লেখকদের বাদ দিয়ে এখন প্রদায়ক লেখকের দিয়ে কাজ চালিয়ে নেওয়ার পরিকল্পনা করেছে।এই পরিবর্তন কাজে কোনো প্রভাব পড়বে না বলে দাবি করছেন ন্যাশনাল জিওগ্রাফিকের মুখপাত্র।তিনি এক বিবৃতিতে বলেন, “বরং বিভিন্ন গল্প তুলে ধরতে এটি আমাদের আরও সুযোগ তৈরি করবে এবং আমাদের বিভিন্ন প্ল্যাটফর্মে থাকা দর্শকদের কাছে পৌঁছানোর সুযোগ করে দেবে।“সাম্প্রতিক এই পরিবর্তন আমাদের ম্যাগাজিন বা গল্প তুলে ধরার গুণমানে নেতিবাচকভাবে প্রভাব ফেলবে, এমন যে কোনো ধারণা সম্পূর্ণ ভুল।”ছাঁটাইয়ের বিষয়ে ন্যাশনাল জিওগ্রাফিকের সেই মুখপাত্র সিএনএনের সরাসরি প্রশ্নে বলেন, “এ নিয়ে রিপোর্ট করার কিছু নেই।”

খরচ কমাতে এই পদক্ষেপ; এখন প্রদায়কদের লেখা দিয়ে চলবে সাময়িকীটি।